Dié SAID-takke gesluit weens staking | Maroela Media
Dié SAID-takke gesluit weens staking
Talle takke van die Suid-Afrikaanse Inkomstediens (SAID) was Donderdag gesluit nadat duisende werknemers by die inkomstediens begin staak het.
Lede van die National Education Health and Allied Workers' Union (Nehawu) en die Vereniging vir Staatsamptenare (PSA) het oor die hele land begin staak om te eis dat 'n 11,5%-salarisverhoging aan alle werkers toegestaan word. Die inkomstediens bied 7% aan.
Die inkomstediens het gesê hy het die nodige gebeurlikheidsmaatreëls getref om minimale ontwrigting aan belastingbetalerdienste te verseker.
Donderdag was die SAID se takke in Alberton, Bellville, Benoni, Bethlehem, Bloemfontein, Boksburg, Kaapstad, Doringkloof, Durban, Edenvale, Giyani, Kimberley, Mitchells Plain, Mthatha, Pinetown, Polokwane, Port Elizabeth, Randburg, Randfontein, Richardsbaai, Rissikstraat, Roodepoort, Sibasa, Soweto Orlando-Oos, Uitenhage, Vereeniging, en Witbank-Emalahleni gesluit.
Die SAID het bevestig sy onderhandelinge met die vakbonde het 'n dooiepunt bereik ná onderhandelinge sedert November verlede jaar.
SAID-werkers het die Kommissie vir Versoening, Bemiddeling en Arbitrasie (KVBA) se bemiddelingsvoorstel van 'n 8%-salarisverhoging vir alle werkers verwerp. Khaya Xaba, woordvoerder van Nehawu, het gesê werkers sal nie bes gee oor hul eise nie.
"Ek kan bevestig dat die SAID 100% tot stilstand gebring is, want werkers het 'n 11,5%-salarisverhoging in die oog, nie 7%-slawelone nie. Die staking is aan die gang en sal voortduur totdat die SAID-bestuur aan ons eise voldoen," het Xaba gesê.
Edward Kieswetter is aangestel as die nuwe kommissaris van die Suid-Afrikaanse Inkomstediens. (Foto: Facebook)
'Reusetaak wag op nuwe taksbaas'
Te midde van dié staking wat die inkomstediens lamlê, het die DA Donderdag gesê 'n massiewe taak wag op die nuwe SAID-kommissaris, Edward Kieswetter.
Kieswetter sal vanaf 1 Mei by waarnemende kommissaris Mark Kingon oorneem. Hy is deur pres. Cyril Ramaphosa vir 'n termyn van vyf jaar aangestel.
Alf Lees, die DA se woordvoerder vir finansies, het Kieswetter voorspoed toegewens met die groot taak wat vir hom voorlê "om die gebroke instansies te herstel", en gesê die party sal voortgaan om die verwikkelinge by die SAID te monitor.
"Die SAID was in 'n stadium die goue standaard van goeie bestuur in ons openbare ondernemings, maar mettertyd, en veral onder die leierskap van Tom Moyane en voortdurende politieke inmenging van die ANC, het massiewe institusionele erosie plaasgevind," het Lees gesê.
"Een van die mees vernietigende gevolge van die wanbestuur by die SAID onder 'n ANC-regering was die wantroue wat ontwikkel het tussen hardwerkende Suid-Afrikaanse belastingbetalers en die instansie, wat gelei het tot lae belastingdryfvermoë en 'n tekort aan inkomste."
Lees het gesê die DA glo Kingon het reeds die bal aan die rol gesit om die probleme by die SAID aan te pak en Kieswetter moet voortgaan met hierdie werk.
Foskor-staking duur voort
Ek verstaan nie. SAID personeel is mos staatsdiens personeel. Van hulle nie onder dieselfde 3 jaar ooreenkoms wat laas jaar onderteken is nie?
SARS werknemers het afgelope paar jaar elke 'n kleiner verhoging ontvang as wat die staatsdienspersoneel ontvang het. Hulle het agter geraak met hulle salarisse.
Die hele staatsdiens is oorbetaal. Elke jaar dring hulle aan op dubbelsyfer persentasie verhogings en kry meer as die inflasiekoers. Werkers in die privaat sektor kry nie naastenby sulke verhogings konstant elke jaar nie. Die ironie is dat belastinggeld die konstante jaarlikse verhogings van staatsamptenare finansier. Dus trek die privaat sektor aan die korste ent en finansier staatsamptenare se buitensporige verhogings en salarisse. Dis belaglik, die regering dreig al jare lank om die verhogings te besnoei en die staat se reuse salaris rekening maar doen dit nooit nie want dis 'n gewoorborgde 800 000 to miljoen stemme vir hulle. En… Lees meer »
Maak soos ander maatskappye, gee toe aan die loon verhogings sodat werk kan aangaan. Paar maande later doen jy herstrukturering en raak ontslae van al die suurstof diewe. Sodoende verminder jy personeel en die salaris rekening bly dieselfde. Unies se visie is kortsigtig want hoe kan jy 11,5% verhoging gee met 'n land wat se ekonomie groei met 0.8%. Kyk watse lewe leef die manne aan bestuur van hierdie unies, dan weet mens ook hoekom dit belangrik is om meer salaris te kry, want dit beteken ook meer lidmaatskap gelde.
Hoofnarre bly in 'n pos vir 'n paar jaar om hulself te verryk net om vervang te word met iemand wat dan die blaam kan plaas op die vorige en so foeter dit aan in die land van gekke is koning ….